કુંવરજીભાઈ જેવા ભાજપમાં જોડાયા કે કોંગ્રેસમાં ભારે ગણગણાટ શરૂ થયો… હવે કોણ છે કે જે ભાજપમાં જોડાશે? પ્રદેશ કોંગ્રેસ પ્રમુખ અમિત ચાવડાએ પ્રેસ કોન્ફરન્સ કરીને કુંવરજીભાઈને સત્તાના લાલચું કહી દીધા. આટલા સીનીયર નેતાની પક્ષમાં જ અવગણના થઈ છે. પાંચ ટર્મથી ધારાસભ્ય રહી ચુકયા છે, તેઓ ભાજપમાં જોડાયા એ વાત આજે ટોક ઓફ ધ ટાઉન રહી. કોળી સમાજે ફટાકડા ફોડીને આનંદ વ્યક્ત કર્યો. હવે 2019માં લોકસભાની ચૂંટણી આવી રહી છે, ત્યારે કુંવરજીભાઈ કેટલા લકી સાબિત થશે તે તો સમય બતાવશે. અને કોળી સમાજ કોને મત આપે છે, તે પણ જોવું પડશે. 2017માં યોજાયેલી વિધાનસભાની ચૂંટણીમાં સૌરાષ્ટ્રમાં ભાજપને માર પડ્યો હતો, અને કોંગ્રેસે ભાજપ પાસેથી કેટલીક બેઠકો આંચકી લીધી હતી. આથી કુંવરજીભાઈની વિકેટ ખરેવીને સૌરાષ્ટ્રમાં ભાજપને જમાવવા માટેનો પ્રયાસ છે. લોકસભાની ચૂંટણીમાં ભાજપ 26માંથી 26 બેઠક કબજે કરવા હજી અનેક રાજકીય રમત કરશે, અને કોંગ્રેસના નારાજ ધારાસભ્યોને પોતાની પડખે લેશે. તે વાતમાં કોઈ શંકા નથી. સામે પક્ષે કોંગ્રેસ પણ ભાજપની વિકેટ ખેરવવા પ્રયત્નો તો કરશે જ… જોઈએ હવે 2019ની લોકસભાનો જંગ જામશે તેમાં કોણ કોને હારજીતનો સ્વાદ ચખાડે છે.